Nils Christian Stenseth

Nils Christian Stenseth (født 1949) er en norsk biolog. Han er professor i biologi ved Universitetet i Oslo. Fram til høsten 2018 var han leder for Senter for økologisk og evolusjonær syntese, som var et senter for fremragende forskning fra 2007 til 2017.

 Bakgrunn og utdanning 
Stenseth vokste opp på Greåker hvor hans far drev en jernvareforretning. Han har cand.mag.-grad i generell naturvitenskap ved Universitetet i Oslo i 1972. Han ble dr.philos. i populasjonsbiologi i 1976, etter forskningsopphold ved San Diego State University og University of Sussex. Han har tidligere vært professor ved Lunds Universitet.Øivind Lågbu: Greåker-mann i forskertoppen - Fredrikstad Blad 23. april 2006Knut Gjerseth Olsen: - En nysgjerrig loppe - Portrettintervju i Klassekampen 16. mai 2020. Besøkt 19. mai 2020

 Forskning 
Stenseth har bidratt på flere områder av biologien, blant annet ved å klarlegge hvordan og hvorfor dyrebestander svinger over tid. Han har også forsket på gaupas kår i Canada og på sammenhengen mellom klimavariasjoner og genetiske forskjeller innen en dyreart. I de senere år har Stenseth undersøkt forholdet mellom klimaendring og forekomst av pestbakterien Yersinia pestis.«'Gerbils replace rats' as main cause of Black Death», artikkel fra BBC 24. februar 2015 Han og hans kolleger har blant annet funnet at én grads temperaturøkning om våren kan øke antallet pestbakterier hos ørkenrotter med opp til femti prosent. Dermed kan også risikoen øke for at mennesker smittes.

Hans faglige arbeid er ifølge Google Scholar sitert over 65 000 ganger i vitenskapelig litteratur (2023).

Stenseth er hovedforfatter for innledningskapitlet i FNs klimapanels andre arbeidsgruppe tilstandsrapport. Rapporten har som mål å oppsummere forskningen om økosystemers sårbarhet overfor klimaendringer og mulighetene for tilpassinger til endret klima.Magnus Nordrum Riseng: Nysgjerrige Nils - Portrettintervju i Aftenposten/Lørdag 26. februar 2022

Stenseth har vært redaktør i og bidragsyter til flere vitenskapelige tidsskrifter, blant annet Proceedings of the Royal Society of London fra 2005 til 2008 og hovedredaktør for forskningstidsskriftet Climate Research siden 2005.

 Kontroverser 
Den 9. mars 2019 publiserte VG en sak om at Stenseth hadde brukt arbeidsgiverens taxikort så hyppig at det hadde kostet arbeidsgiver en halv million kroner. Stenseth innrømmet at bruken av det såkalte «taxikortet» var litt utenfor retningslinjene på samme måte som en utrykningsbil er «litt» utenfor fartsgrensen. Likevel mente han at Universitetet i Oslo burde ha gitt ham beskjed tidligere.

 Utmerkelser 
Stenseth er eneste nåværende norske medlem av det franske vitenskapsakademiet, Académie des sciences. Han er også medlem av Academia Europaea, Det Norske Videnskaps-Akademi, Det Kongelige Norske Videnskabers Selskab og Agder Vitenskapsakademi.https://www.agdervitenskapsakademi.no/medlemmer-23167s.html I 1996 mottok han Universitetet i Oslos forskningspris, i 2012 Norges forskningsråds formidlingspris og i 2000 Norges forskningsråds pris for fremragende forskning. Han mottok Bonnevieprisen fra Norsk Biologforening i 2010. Han er æresdoktor ved Universitetet i Antwerpen.

Stenseth er innehaver av Nansenmedaljen for fremragende forskning. I desember 2019 ble han tildelt den franske Æreslegionen. Han er æresdoktor ved Åbo Akademi. I 2023 ble han tildelt Gunnerusmedaljen fra Det Kongelige Norske Videnskabers Selskab. 

Stenseth er også Albert Einstein-professor ved det kinesiske vitenskapsakademiet. I 2020 ble han tildelt Kinas høyeste utmerkelse til utenlandske forskere, den internasjonale prisen for vitenskaps- og teknologisamarbeid. Stenseth er medlem av Etiopias vitenskapsakademi og USAs National Academy of Sciences.

 Referanser 

 Litteratur 
 Karlsen, T. (2006, 5. april). «Rottevokteren». Universitas, s. 17.
 Toft, M. (2006, 24. august). «Klimaendringar aukar faren for pest». Uniforum, s. 6.

 Eksterne lenker 


  Profilside hos Google Scholar

Kategori:Norske biologiprofessorer
Kategori:Professorer ved Universitetet i Oslo
Kategori:Medlemmer av Det Kongelige Norske Videnskabers Selskab
Kategori:Medlemmer av Det Norske Videnskaps-Akademi
Kategori:Æreslegionen
Kategori:Norges forskningsråds formidlingspris
Kategori:Prisen for fremragende forskning
Kategori:Personer fra Fredrikstad kommune
Kategori:Personer fra Sarpsborg kommune
Kategori:Medlemmer av Academia Europaea